LAUSUNTO

					17.2.2004

Oikeusministeriö
PL 25
00023 VALTIONEUVOSTO

Viite	Oikeusministeriön lausuntopyyntö rikosvahinkolain uudistamistyöryhmän mietinnöstä (2004:16)

Asia	Suomen Lakimiesliitto – Finlands Juristförbund ry:n lausunto

Viitekirjeessä pyydettynä lausuntonaan Suomen Lakimiesliitto – Finlands Juristförbund ry esittää seuraavaa:

Lakimiesliitto kannattaa esityksen perustavoitetta parantaa henkilövahingon kärsineen rikoksen uhrin oikeutta korvaukseen ja selkiyttää korvaussääntelyä. Liitto haluaa kuitenkin kiinnittää huomiota erityisesti seuraaviin seikkoihin:

Lakimiesliitto pitää rikosvahinkolautakunnan lakkauttamista perusteltuna. On toivottavaa, että uudistus myös nopeuttaisi korvaushakemusten käsittelyaikoja. Erityisesti hakemusten käsittelyaika on venynyt silloin, kun valtiokonttori on pyytänyt lausuntoa rikosvahinkolautakunnalta: kärsimysten korvaamisessa viive on ollut noin 1 -1,5 vuotta ja muissa asioissa 6-8 kuukautta.

Esityksen keskeisenä tavoitteena on edistää sitä, että korvaukset henkilövahingoista ja kärsimyksestä rikosvahinkolain nojalla määrättäisiin mahdollisimman yhdenmukaisesti vahingonkorvauslakiin perustuvien vahingonkorvausten kanssa. Niiltä osin kuin rikosvahinkolain mukainen korvaussuoja on suppeampi kuin vahingonkorvauslain mukainen korvaussuoja, ehdotetaan sääntelyä, jossa erot korvaussuojien laajuudessa nimenomaan ilmenevät laista. 

Esityksessä on ehdotettu säilytettäväksi voimassa olevaan lakiin kirjattu periaate, jonka mukaan valtiokonttori ei ole rikosvahinkolain mukaista korvausta myöntäessään sidoksissa tuomioistuimen korvausasiassa antamaan ratkaisuun. Lakiehdotuksen yksityiskohtaisissa perusteluissa (30 §) on todettu, että valtiokonttori voisi poiketa korvausasiassa annetusta ratkaisusta esimerkiksi silloin, kun tuomitun korvauksen määrä ylittää rikosvahinkolaissa säädetyn korvauksen enimmäismäärän. Samoin tuomitun korvauksen määrästä voitaisiin poiketa, jos ratkaisu ei ole perustunut asian aineellisoikeudelliseen tutkimiseen, vaan vastapuolen myöntämiseen tai jos asia on ratkaistu yksipuolisella tuomiolla taikka jos korvaus määrältään olennaisesti poikkeaa yleisestä oikeus- ja korvauskäytännöstä. Laissa säädettäisiin, että poiketessaan tuomioistuimen ratkaisusta hakijan vahingoksi, olisi valtiokonttorin perusteltava ratkaisunsa. Lakimiesliitto pitää ehdotusta tältä osin lakiteknisesti huonona. Tuomioistuimen ratkaisun tulisi pääsääntöisesti sitoa valtiokonttoria ja ratkaisusta poikkeamisen perusteet tulisi kirjoittaa itse lakiin. Nyt perustelutekstissä oleva lista poikkeamistapauksista voitaisiin siirtää lakitekstiin.

Lakimiesliitto ei pidä perusteltuna sitä, että lastensuojelulain mukaisten toimenpiteiden kohteena olevan lapsen aiheuttaman esinevahingon korvattavuutta nykyiseen verrattuna supistettaisiin. Esinevahinko tulisi korvata myös muiden kuin laitoshoitoon sijoitettujen huostaanotettujen lasten rikoksella aiheuttamien vahinkojen osalta. Laitospaikkojen vähyyden vuoksi yhä suurempi osa nuorista sijoitetaan nimenomaan perhekoteihin.

SUOMEN LAKIMIESLIITTO – FINLANDS JURISTFÖRBUND RY

Jorma Tilander
toiminnanjohtaja